b'\n_START_ARTICLE_\nUzina Tractorul Bra\xc8\x99ov\n_START_SECTION_\nDivizarea\n_START_PARAGRAPH_\n\xc3\x8en anul 1999, prin divizarea societ\xc4\x83\xc8\x9bi Tractorul Bra\xc8\x99ov au rezultat \xc8\x99ase societ\xc4\x83\xc8\x9bi comerciale care ulterior au fost scoase la v\xc3\xa2nzare: Frimut UTB, Rentcom UTB, Prorem UTB, AWE-HD, MUM-UTB, Scudiver UTB._NEWLINE_\xc3\x8en septembrie 2002, pachetul de 50,1% din ac\xc8\x9biunile Prorem a fost v\xc3\xa2ndut de APAPS unei persoane fizice, Munteanu Ioan._NEWLINE_Acesta a fost director administrativ la Banca Rom\xc3\xa2n\xc4\x83 de Scont \xc8\x99i unul din oamenii de \xc3\xaencredere ai fostului ei pre\xc8\x99edinte, Teodor Nicol\xc4\x83escu._NEWLINE_\xc3\x8en anul 2002, Prorem avea 246 de angaja\xc8\x9bi, iar \xc3\xaen anul 2004, num\xc4\x83rul acestora a ajuns la 74_NEWLINE_Tot \xc3\xaen septembrie 2002, APAPS a v\xc3\xa2ndut pachetul majoritar de ac\xc8\x9biuni de 51% de la Scudiver c\xc4\x83tre firma Oligopol Group, apar\xc8\x9bin\xc3\xa2nd omului de afaceri bra\xc8\x99ovean Ioan Olaru._NEWLINE_Ulterior, activele Scudiver au fost trecute pe o nou\xc4\x83 companie, SUDV, cu acela\xc8\x99i ac\xc8\x9bionariat, mi\xc8\x99carea fiind una controversat\xc4\x83, pentru c\xc4\x83 a fost posibil\xc4\x83 prin ridicarea nejustificat\xc4\x83 a sechestrului asupra Scudiver._NEWLINE_Astfel, direc\xc8\x9bia finan\xc8\x9belor publice Bra\xc8\x99ov a r\xc4\x83mas cu datoriile Scudiver, nemaiav\xc3\xa2nd ce executa, \xc8\x99i s-a depus pl\xc3\xa2ngere penal\xc4\x83 \xc3\xaempotriva administratorului Romulus Verzea care a semnat h\xc3\xa2rtiile, dar \xc8\x99i \xc3\xaempotriva fostului director de la DGFPCFS, Paul Lic\xc4\x83.\n_START_SECTION_\nV\xc3\xa2nzarea\n_START_PARAGRAPH_\nPe data de 5 iulie 2007, \xc3\xaen cadrul unei licita\xc8\x9bii organizate de c\xc4\x83tre Casa de Insolven\xc8\x9b\xc4\x83 Transilvania, ast\xc4\x83zi CITR, platforma Tractorul U.T.B. a fost cump\xc4\x83rat\xc4\x83 de c\xc4\x83tre societatea imobiliar\xc4\x83 Flavus Invest din Bucure\xc8\x99ti, de\xc8\x9binut\xc4\x83 de fondul britanic de investi\xc8\x9bii Centerra Capital Partner._NEWLINE_Cump\xc4\x83r\xc4\x83torii activelor Tractorul vor construi pe locul vechii uzine cel mai mare complex imobiliar din Europa Central\xc4\x83 \xc8\x99i de Est, cu o valoare estimat\xc4\x83 la 1,5 miliarde de euro._NEWLINE_Investi\xc8\x9bia se va desf\xc4\x83\xc8\x99ura pe zece ani \xc8\x99i va cuprinde un centru comercial de 100.000-150.000 de metri p\xc4\x83tra\xc8\x9bi construi\xc8\x9bi (adic\xc4\x83 peste 100.000 de metri p\xc4\x83tra\xc8\x9bi \xc3\xaenchiriabili), \xc3\xaen jur de 100.000 de metri p\xc4\x83tra\xc8\x9bi de birouri, 7.000-8.000 de apartamente \xc8\x99i un hotel de 4 stele cu 200-250 de camere care va beneficia de un centru de conferin\xc8\x9be de mari dimensiuni._NEWLINE_\xc3\x8en septembrie 2007, Comisia European\xc4\x83 a deschis o procedur\xc4\x83 oficial\xc4\x83 de investiga\xc8\x9bie, \xc3\xaen baza normelor \xc3\xaen materie de ajutor de stat din Tratatul CE, privitoare la procesul de v\xc3\xa2nzare a societ\xc4\x83\xc8\x9bii Tractorul Bra\xc8\x99ov (activul func\xc8\x9bional - platforma industrial\xc4\x83) c\xc4\x83tre Flavus Investments SRL, din iulie 2007, pentru 77 milioane euro f\xc4\x83r\xc4\x83 TVA._NEWLINE_Comisia consider\xc4\x83 c\xc4\x83 autorit\xc4\x83\xc8\x9bile rom\xc3\xa2ne au condi\xc8\x9bionat v\xc3\xa2nzarea activului prin impunerea anumitor cerin\xc8\x9be, cum ar fi men\xc8\x9binerea obiectului de activitate timp de zece ani \xc8\x99i re\xc3\xaencadrarea \xc3\xaen munc\xc4\x83 a fo\xc8\x99tilor angaja\xc8\x9bi ai societ\xc4\x83\xc8\x9bii Tractorul._NEWLINE_Aceste condi\xc8\x9bii ar fi putut determina ca v\xc3\xa2nzarea s\xc4\x83 se fi f\xc4\x83cut la un pre\xc8\x9b mai mic dec\xc3\xa2t cel care ar fi putut fi ob\xc8\x9binut dac\xc4\x83 licita\xc8\x9bia ar fi fost necondi\xc8\x9bionat\xc4\x83._NEWLINE_Mai mult, dac\xc4\x83 pre\xc8\x9bul de v\xc3\xa2nzare a fost sub valoarea de pia\xc8\x9b\xc4\x83, din cauz\xc4\x83 c\xc4\x83 aceste condi\xc8\x9bii specifice ar fi limitat num\xc4\x83rul poten\xc8\x9bialilor cump\xc4\x83r\xc4\x83tori, cel care ar fi c\xc3\xa2\xc8\x99tigat licita\xc8\x9bia de asemenea s-ar fi aflat \xc3\xaen avantaj.\n_START_SECTION_\nM\xc4\x83rci\n_START_PARAGRAPH_\nUniversal 650 (U650) - cel mai cunoscut tractor fabricat \xc3\xaen Rom\xc3\xa2nia.\n_START_SECTION_\nPiese de schimb\n_START_PARAGRAPH_\nDatorita \xc3\xaenchiderii principalelor fabrici rom\xc3\xa2ne\xc8\x99ti care asigurau piesele si componentele necesare fluxului de fabricatie pentru tractoarele din gama U650 si U445, la momentul actual majoritatea pieselor de schimb existente pe piata se importa din China sub numele de UTB Romania .Acestea sunt disponibile la magazinul online https://utb-shop.ro  care este autorizat sa foloseasca denumirea de UTB,fiind proprietarul marcii si siglei UTB.'